b'\n_START_ARTICLE_\nOmiletic\xc4\x83\n_START_PARAGRAPH_\nOmiletic\xc4\x83 (\xc3\xaen greac\xc4\x83 homiletikos, din homilos, \xe2\x80\x9emul\xc8\x9bime adunat\xc4\x83\xe2\x80\x9d), \xc3\xaen religie, este aplicarea principiilor generale ale retoricii \xc3\xaen arta specific\xc4\x83 a predic\xc4\x83rii publice. O persoan\xc4\x83 care studiaz\xc4\x83 sau practic\xc4\x83 omiletica este numit\xc4\x83 colocvial\xc2\xa0predicator.\n_START_SECTION_\nExplica\xc8\x9bie\n_START_PARAGRAPH_\nOmiletica \xc3\xaenseamn\xc4\x83 arta de a predica. Ea cuprinde studiul compozi\xc8\x9biei \xc8\x99i rostirii unei predici sau a unui alt gen de discurs religios. Omiletica include toate formele de predicare, adic\xc4\x83 predica, omilia \xc8\x99i insttruc\xc8\x9biunile catehetice._NEWLINE_Poate fi definit\xc4\x83 \xc3\xaen continuare ca un studiu al clasific\xc4\x83rii, preg\xc4\x83tirii, compozi\xc8\x9biei \xc8\x99i \xc8\x9binerii unor predici._NEWLINE_\xc3\x8enfiin\xc8\x9barea unor astfel de cursuri precum cursul \xc8\x9binut de Lyman Beecher la Universitatea Yale a avut ca rezultat cre\xc8\x99terea importan\xc8\x9bei omileticii ca disciplin\xc4\x83 teologic\xc4\x83, iar volumele publicate \xc3\xaen aceast\xc4\x83 serie sunt o surs\xc4\x83 util\xc4\x83 de informare cu privire la istoria \xc8\x99i practica acestei discipline.\n_START_SECTION_\nRamur\xc4\x83 a teologiei pastorale\n_START_PARAGRAPH_\nStandard Dictionary define\xc8\x99te omiletica drept \xe2\x80\x9eacea ramur\xc4\x83 a retoricii care trateaz\xc4\x83 compozi\xc8\x9bia \xc8\x99i \xc8\x9binerea predicilor sau omiliilor\xe2\x80\x9d. Aceast\xc4\x83 defini\xc8\x9bie a avut o influen\xc8\x9b\xc4\x83 deosebit\xc4\x83 \xc3\xaen secolul al XIX-lea printre unii g\xc3\xa2nditori ca John Broadus. G\xc3\xa2nditori precum Karl Barth s-au opus acestei defini\xc8\x9bii, sus\xc8\x9bin\xc3\xa2nd c\xc4\x83 omiletica ar trebui s\xc4\x83 p\xc4\x83streze o distan\xc8\x9b\xc4\x83 critic\xc4\x83 fa\xc8\x9b\xc4\x83 de retoric\xc4\x83. Rela\xc8\x9bia omiletic\xc4\x83 / retoric\xc4\x83 a constituit o problem\xc4\x83 major\xc4\x83 \xc3\xaen teoria omiletic\xc4\x83 de la mijlocul secolului al XX-lea.._NEWLINE_Prima form\xc4\x83 de predicare a fost omilia.\n_START_SECTION_\nTradi\xc8\x9bia cre\xc8\x99tin\xc4\x83: predicarea lui Isus\n_START_PARAGRAPH_\nIsus a predicat \xc8\x99i i-a \xc3\xaens\xc4\x83rcinat pe Apostoli s\xc4\x83 fac\xc4\x83 acest lucru. Lucrarea sa propov\xc4\x83duitoare a inclus dou\xc4\x83 forme de predic\xc4\x83: misionar\xc4\x83 \xc8\x99i ministerial\xc4\x83 (c\xc4\x83rora le corespund magisteriul \xc8\x99i ministeriul Bisericii) - prima pentru cei din afara bisericii, iar cea de-a doua pentru cei care sunt deja membri ai Bisericii. Un exemplu sugestiv al acesteia din urm\xc4\x83 este discursul de dup\xc4\x83 Cina cea de tain\xc4\x83 (Ioan 14-16)._NEWLINE_Nu se poate spune c\xc4\x83 predicarea lui Isus a avut o form\xc4\x83 clar definit\xc4\x83 \xc3\xaen sensul unei predici moderne; scopul ei era s\xc4\x83 semene s\xc4\x83m\xc3\xa2n\xc8\x9ba cuv\xc3\xa2ntului, pe care el o \xc3\xaempr\xc4\x83\xc8\x99tia \xc3\xaen jurul s\xc4\x83u precum sem\xc4\x83n\xc4\x83torul din parabol\xc4\x83. \xc3\x8ens\xc4\x83rcinarea \xc3\xaencredin\xc8\x9bat\xc4\x83 apostolilor a inclus ambele tipuri de predic\xc4\x83. Exemple de predic\xc4\x83 misionar\xc4\x83 sunt \xc3\xaent\xc3\xa2lnite \xc3\xaen Matei 28:19; Marcu 16:15; Marcu 3:14; Luca 9:2. Predica Sf\xc3\xa2ntului Pavel men\xc8\x9bionat\xc4\x83 \xc3\xaen Faptele Apostolilor 20:7-11 exemplific\xc4\x83 cel de-al doilea fel de predicare. Apostolii au fost sprijini\xc8\x9bi \xc3\xaen aceast\xc4\x83 misiune de asisten\xc8\x9bi care au fost ale\xc8\x99i \xc8\x99i consacra\xc8\x9bi pentru acest scop ca, de exemplu, Timotei \xc8\x99i Tit, ca \xc8\x99i de cei care au primit har divin. Omilia men\xc8\x9bionat\xc4\x83 \xc3\xaen Apologia lui Iustin Martirul este un exemplu de predic\xc4\x83 ministerial\xc4\x83, diferit\xc4\x83 de predica misionar\xc4\x83.\n_START_SECTION_\nPredica misionar\xc4\x83\n_START_PARAGRAPH_\nApostolii au fost asista\xc8\x9bi \xc3\xaen predicarea misionar\xc4\x83, \xc3\xaentr-o form\xc4\x83 neoficial\xc4\x83, de laici care au explicat doctrina cre\xc8\x99tin\xc4\x83 persoanelor cunoscute din r\xc3\xa2ndul necredincio\xc8\x99ilor care luau parte la adun\xc4\x83rile cre\xc8\x99tine, de exemplu, cf. I Cor., xiv, 23-24. Acest lucru este valabil \xc3\xaen special \xc3\xaen cazul filozofului Iustin Martirul, care a participat la adun\xc4\x83ri cu acest scop. Predicile adresate credincio\xc8\x99ilor \xc3\xaen perioada timpurie erau foarte simple, fiind doar prezent\xc4\x83ri sau parafraz\xc4\x83ri ale textelor Scripturii care erau citite \xc3\xaentr-un mod entuziast. Acest lucru reprezint\xc4\x83 motivul pentru care nu s-au p\xc4\x83strat predici sau omilii din acea perioad\xc4\x83. Ea explic\xc4\x83, de asemenea, declara\xc8\x9bia ciudat\xc4\x83 f\xc4\x83cut\xc4\x83 de Sozomen (Hist. Eccl., VII, xix) \xc8\x99i de Cassiodorus \xc3\xaen lucrarea Historia ecclesiastica tripartita, pe care Duchesne  pare s\xc4\x83 o accepte, c\xc4\x83 nimeni nu a predicat la Roma. (Sozomen a scris despre epoca papei Sixt al III-lea, ce a domnit \xc3\xaen perioada 432-440) Explica\xc8\x9bia oferit\xc4\x83 de Thomassin pentru declara\xc8\x9bia lui Sozomen este c\xc4\x83 nu a existat nici o predic\xc4\x83 \xc3\xaen sensul unui discurs elaborat \xc3\xaenainte de perioada domniei papei Leon - cu excep\xc8\x9bia, poate, a discu\xc8\x9biei despre feciorie purtat\xc4\x83 de Papa Liberius (aflat \xc3\xaen func\xc8\x9bie \xc3\xaen perioada 352-366) cu Marcellina, sora Sf. Ambrozie, cu ocazia c\xc4\x83lug\xc4\x83rii acesteia, care este considerat ast\xc4\x83zi mai mult ca un discurs privat._NEWLINE_Principalul motiv al lipsei predicilor este atribuit de Thomassin persecu\xc8\x9biilor romane la adresa cre\xc8\x99tinilor. Neander (I, 420, not\xc4\x83) spune despre declara\xc8\x9bia lui Sozomen: \xe2\x80\x9eRemarca nu putea fi extins\xc4\x83 p\xc3\xa2n\xc4\x83 \xc3\xaen vremurile de \xc3\xaenceput, dar dac\xc4\x83 presupunem c\xc4\x83 a\xc8\x99a a fost f\xc4\x83cut\xc4\x83 ar \xc3\xaensemna c\xc4\x83 predica avea doar un rol secundar. Poate c\xc4\x83 acest scriitor oriental a fost \xc3\xaen\xc8\x99elat de relat\xc4\x83rile false provenite din Occident sau poate c\xc4\x83 predica nu ocupa \xc3\xaen Biserica Occidental\xc4\x83 un loc at\xc3\xa2t de important ca \xc3\xaen Biserica Greac\xc4\x83\xe2\x80\x9d.'